CELEX: 32015D1020(01)
Language: da
Date: 2015-10-19 00:00:00
Title: Kommissionens afgørelse af 19. oktober 2015 om nedsættelse af en ekspertgruppe for falske mønter med henblik på Kommissionens politik og forskrifterne vedrørende beskyttelse af euromønter mod falskmøntneri

20.10.2015   
            
            
               DA
            
            
               Den Europæiske Unions Tidende
            
            
               C 347/4
            
         KOMMISSIONENS AFGØRELSE
   af 19. oktober 2015
   om nedsættelse af en ekspertgruppe for falske mønter med henblik på Kommissionens politik og forskrifterne vedrørende beskyttelse af euromønter mod falskmøntneri
   (2015/C 347/05)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, og
   ud fra følgende betragtninger:
   
               (1)
            
            
               I henhold til Kommissionens afgørelse (EU) 2015/512 (1) er Generaldirektoratet for Økonomiske og Finansielle Anliggender ansvarligt for de opgaver, der er forbundet med forberedelsen af Kommissionens initiativer med hensyn til lovgivning og andre retsforskrifter med henblik på beskyttelse af euroen mod falskmøntneri og til støtte for området gennem uddannelse og teknisk bistand. Med henblik på at samordne de aktiviteter, der er nødvendige for at beskytte euromønterne mod falskmøntneri, har Kommissionen behov for at kunne konsultere specialister i en rådgivende ekspertgruppe (2).
            
         
               (2)
            
            
               Det er derfor nødvendigt at nedsætte en ekspertgruppe vedrørende beskyttelse af euromønter mod falskmøntneri og fastlægge dens opgaver og sammensætning.
            
         
               (3)
            
            
               Gruppen bør bistå Kommissionen ved udarbejdelsen af lovgivning eller politikfastlæggelse og yde ekspertbistand ved udarbejdelsen af gennemførelsesforanstaltninger til beskyttelse af euromønterne mod falskmøntneri. Gruppen bør også etablere et samarbejde mellem de offentlige myndigheder, der er involveret i beskyttelsen af euroen mod falskmøntneri.
            
         
               (4)
            
            
               Gruppen bør sammensættes af eksperter fra medlemsstaternes myndigheder, Den Europæiske Centralbank og Europol.
            
         
               (5)
            
            
               Der bør fastsættes regler for gruppemedlemmernes videregivelse af oplysninger.
            
         
               (6)
            
            
               Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (3). Der bør fastsættes en anvendelsesperiode for denne afgørelse. Kommissionen vil til sin tid overveje, om det er hensigtsmæssigt at forlænge den —
            
         BESTEMT FØLGENDE:
   Artikel 1
   Genstand
   Hermed nedsættes Kommissionens ekspertgruppe for falske mønter (herefter benævnt »ekspertgruppen«).
   Artikel 2
   Opgaver
   Ekspertgruppen har til opgave:
   
               a)
            
            
               at bistå Kommissionen ved udarbejdelsen af lovgivningsmæssige forslag eller delegerede retsakter eller politiske initiativer til beskyttelse af euromønterne mod falskmøntneri
            
         
               b)
            
            
               at etablere et samarbejde mellem lederne af de nationale møntanalysecentre, der er oprettet i henhold til artikel 5, stk. 1, i Rådets forordning (EF) nr. 1338/2001 (4), Kommissionen, Det Europæiske Tekniske og Videnskabelige Center (ETSC) (5), Den Europæiske Centralbank og Europol i sager vedrørende politiske initiativer og aktiviteter, der sigter mod en effektiv strategi til bekæmpelse af falskmøntneri
            
         
               c)
            
            
               at yde rådgivning og ekspertbistand til Kommissionen med henblik på gennemførelsen af Unionens lovgivning, programmer og politikker, navnlig med hensyn til Europa-Parlamentets og Rådets forordning (EU) nr. 1210/2010 (6)
               
            
         
               d)
            
            
               at udveksle erfaringer og fastlægge god praksis for beskyttelsen af euromønter mod falskmøntneri
            
         
               e)
            
            
               at øge bevidstheden blandt de offentlige myndigheder, der er involveret i beskyttelsen af euroen mod falskmøntneri, om fremtidige trusler og overvåge gennemførelsen af virkningsfulde repressive foranstaltninger som led i en strategi for bekæmpelse af falskmøntneri
            
         
               f)
            
            
               at fremme uddannelsesinitiativer med henblik på beskyttelse af euromønter mod falskmøntneri
            
         
               g)
            
            
               at fremme og udvikle studier eller teknisk bistand for at lette afsløringen af falskmøntneri
            
         
               h)
            
            
               at drøfte spørgsmål vedrørende falske euromønters tekniske specifikationer og sikkerhedselementerne til beskyttelse af euromønter mod falskmøntneri.
            
         Artikel 3
   Høring
   Kommissionen kan høre ekspertgruppen om alle spørgsmål vedrørende beskyttelse af euromønter mod falskmøntneri.
   Artikel 4
   Medlemskab — Udpegning
   1.   Medlemmerne består af medlemsstaternes nationale møntanalysecentre, Den Europæiske Centralbank og Europol.
   2.   Medlemmerne underretter Kommissionen om de udpegede repræsentanter og deres suppleanter.
   3.   Personoplysninger indsamles, behandles og offentliggøres i overensstemmelse med forordning (EF) nr. 45/2001.
   Artikel 5
   Funktionsmåde
   1.   Den kompetente tjenestegren i Kommissionen udpeger gruppens formand.
   2.   Efter aftale med den kompetente tjenestegren i Kommissionen kan ekspertgruppen nedsætte undergrupper til undersøgelse af specifikke spørgsmål på grundlag af et mandat fra gruppen.
   3.   Kommissionens repræsentant kan invitere eksterne eksperter med specifik viden om et emne på dagsordenen til på ad hoc-basis at deltage i gruppens eller undergruppens arbejde. Kommissionens repræsentant kan desuden give observatørstatus til enkeltpersoner, organisationer som defineret i regel 8, stk. 3, i de horisontale regler om ekspertgrupper (7) samt kandidatlande.
   4.   Ekspertgruppens medlemmer og deres repræsentanter samt de indbudte eksperter og observatører er pålagt tavshedspligt som fastsat i traktaterne og gennemførelsesbestemmelserne hertil samt Kommissionens sikkerhedsforskrifter vedrørende beskyttelse af EU's klassificerede informationer i bilaget til Kommissionens afgørelse (EU, Euratom) 2015/443 (8) og afgørelse (EU, Euratom) 2015/444 (9). Hvis de tilsidesætter disse forpligtelser, kan Kommissionen træffe alle relevante foranstaltninger.
   5.   Ekspertgruppens møder afholdes i Kommissionens lokaler med undtagelse af møder i undergrupper, der kan afholdes uden for Kommissionens lokaler. Sekretariatsopgaverne varetages af Kommissionen.
   6.   Ekspertgruppen fastsætter selv sin forretningsorden på grundlag af standardforretningsordenen for ekspertgrupper.
   7.   Kommissionen offentliggør alle relevante dokumenter om ekspertgruppens aktiviteter, herunder dagsordener, referater og medlemsindlæg, enten i registret over Kommissionens ekspertgrupper og lignende enheder eller via et link fra dette register til et særligt websted med disse dokumenter. De relevante dokumenter offentliggøres ikke, hvis det vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (10).
   Artikel 6
   Mødeudgifter
   1.   Der ydes ikke vederlag for det arbejde, der udføres af deltagerne i ekspertgruppens og undergruppernes aktiviteter.
   2.   Deltagernes rejse- og opholdsudgifter i forbindelse med ekspertgruppens aktiviteter refunderes af Kommissionen i overensstemmelse med de i Kommissionen gældende bestemmelser. Rejse- og opholdsudgifter refunderes på samme måde for medlemmerne af undergrupperne.
   3.   De i stk. 2 nævnte udgifter refunderes inden for rammerne af de disponible midler, der afsættes som led i den årlige procedure for tildeling af ressourcer.
   Artikel 7
   Anvendelsesperiode
   Denne afgørelse finder anvendelse fra datoen for vedtagelsen indtil den 31. december 2025.
   
      Udfærdiget i Bruxelles, den 19. oktober 2015.
      
         
            På Kommissionens vegne
         
         Pierre MOSCOVICI
         
            Medlem af Kommissionen
         
      
   
   
      (1)  Kommissionens afgørelse (EU) 2015/512 af 25. marts 2015 om ændring af afgørelse 1999/352/EF, EKSF, Euratom om oprettelse af Det Europæiske Kontor for Bekæmpelse af Svig (EUT L 81 af 26.3.2015, s. 4).
   
      (2)  I henhold til artikel 4 i Kommissionens afgørelse 2005/37/EF af 29. oktober 2004 om oprettelse af Det Europæiske Tekniske og Videnskabelige Center (ETSC) skal Kommissionen samordne de aktiviteter, der er nødvendige for at beskytte euromønterne mod falskmøntneri, gennem regelmæssige møder for eksperter inden for dette område (EUT L 19 af 21.1.2005, s. 73).
   
      (3)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
   
      (4)  Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri (EFT L 181 af 4.7.2001, s. 6).
   
      (5)  Rådets beslutning 2003/861/EF af 8. december 2003 om analyse og samarbejde vedrørende falske euromønter (EUT L 325 af 12.12.2003, s. 44).
   
      (6)  Europa-Parlamentets og Rådets forordning (EU) nr. 1210/2010 af 15. december 2010 om autentificering af euromønter og håndtering af euromønter, der er uegnede til at være i omløb (EUT L 339 af 22.12.2010, s. 1).
   
      (7)  C(2010) 7649 final.
   
      (8)  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).
   
      (9)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).
   
      (10)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 45).